CELEX: 52017PC0061
Language: sk
Date: 2017-02-07
Title: Návrh VYKONÁVACIE ROZHODNUTIE RADY, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli7. 2. 2017
            COM(2017) 61 final
            2017/0018(NLE)
            Návrh
            VYKONÁVACIE ROZHODNUTIE RADY,
            ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES
                  1
                z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od danej smernice s cieľom zjednodušiť postup pri výbere dane alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Estónsko požiadalo listom, ktorý Komisia zaevidovala 18. mája 2016, o povolenie uplatňovať od 1. januára 2018 opatrenie odchyľujúce sa od článku 287 smernice o DPH, ktoré by mu umožnilo oslobodiť od DPH zdaniteľné osoby, ktorých ročný obrat nie je vyšší ako 40 000 EUR.
            
            
               O žiadosti predloženej Estónskom Komisia v súlade s článkom 395 ods. 2 smernice o DPH informovala ostatné členské štáty listom zo 4. októbra 2016. Listom z 5. októbra 2016 Komisia oznámila Estónsku, že má všetky informácie potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na svojich vstupoch.
            
            
               Podľa článku 287 ods. 8 smernice o DPH Estónsko môže oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 16 000 EUR v národnej mene pri prepočítavacom kurze platnom v deň jeho pristúpenia. Estónsko vstúpilo do eurozóny 1. januára 2011.
            
            
               Predpokladá sa, že zvýšením stropu, pri presiahnutí ktorého má byť osoba identifikovaná pre DPH, zo 16 000 EUR na 40 000 EUR, sa v dôsledku tohto opatrenia zníži administratívna záťaž podnikov oprávnených na tento režim, a najmä mikropodnikov, keďže budú oslobodené od mnohých povinností súvisiacich s DPH v rámci všeobecnej úpravy DPH, ako je vedenie záznamov o DPH alebo podávanie daňových priznaní k DPH.
            
            
               Bude to predstavovať aj zníženie pracovného zaťaženia pre daňové úrady.
            
            
               Podľa estónskych orgánov opatrenie nebude mať významný vplyv na celkovú sumu príjmov z DPH vybraných na stupni konečnej spotreby.
            
            
               Osoby, ktorých obrat nepresahuje daný strop, budú mať stále možnosť zaregistrovať sa na účely DPH.
            
            
               •Súlad s existujúcimi ustanoveniami v tejto oblasti politiky
            
            
               Podobné odchýlky sa udelili aj iným členským štátom. Belgicku
                  2
                a Luxembursku
                  3
                bol udelený strop 25 000 EUR, Poľsku
                  4
                40 000 EUR, Litve
                  5
                45 000 EUR, Lotyšsku
                  6
                a Slovinsku
                  7
                50 000 EUR, Taliansku
                  8
                a Rumunsku
                  9
                65 000 EUR.
            
            
               Odchýlky od smernice o DPH by mali byť vždy časovo obmedzené, aby sa dali posúdiť ich účinky. Ustanovenia článkov 281 až 294 smernice o DPH, ktoré sa týkajú osobitnej úpravy pre malé podniky, sa okrem toho v súčasnosti preskúmavajú. Ako sa uvádza v akčnom pláne v oblasti DPH
                  10
                a v pracovnom programe Komisie na rok 2017
                  11
                návrh Komisie v podobe komplexného balíka zjednodušení má byť predložený do konca roku 2017.
            
            
               Navrhuje sa preto, aby sa zvýšenie stropu na 40 000 EUR umožnilo od 1. januára 2018 do 31. decembra 2020 alebo dovtedy, kým nenadobudne účinnosť smernica, ktorou sa menia ustanovenia smernice o DPH týkajúce sa osobitnej úpravy pre malé podniky, podľa toho, ktorý dátum nastane skôr.
            
            
               •Súlad s ostatnými politikami Únie
            
            
               
                  Toto opatrenie je v súlade s cieľmi Únie pre malé podniky, ako sa uvádzajú v oznámení Komisie „Najskôr myslieť v malom“ – iniciatíva „Small Business Act“ pre Európu
                     12
                  , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP a aby preto zjednodušili existujúce regulačné prostredie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               •Právny základ
            
            
               
                  Článok 395 smernice o DPH.
               
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu, a to dosiahnuť zjednodušenie pre ďalšie malé zdaniteľné osoby a pre finančnú správu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Iné prostriedky by neboli primerané, pretože podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je teda najvhodnejší nástroj, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti predloženej Estónskom a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               Cieľom návrhu vykonávacieho rozhodnutia Rady je zvýšiť súčasný strop na oslobodenie od dane ako zjednodušujúce opatrenie, ktorým sa odstraňujú mnohé povinnosti súvisiace s DPH vzťahujúce sa na podniky, ktorých ročný obrat nie je vyšší ako 40 000 EUR. Bude to mať potenciálne priaznivý vplyv na zníženie administratívnej záťaže pre určitý počet zdaniteľných osôb, a následne aj pre finančnú správu.
            
            
               V roku 2015 bolo pre DPH identifikovaných 15 119 osôb s ročným obratom v rozsahu 16 001 – 40 000 EUR (čo predstavuje 19,4 % celkového počtu osôb identifikovaných pre DPH), ktoré sa zároveň stali oprávnenými na oslobodenie od DPH v rámci danej odchýlky. Podľa estónskych orgánov približne 3 000 zdaniteľných osôb v rámci tejto skupiny (3,8 % celkového počtu súčasných zdaniteľných osôb) predáva hlavne výrobky konečným spotrebiteľom. Podľa estónskych orgánov opatrenie nebude mať významný vplyv na celkovú sumu príjmov z DPH vybraných na stupni konečnej spotreby. Odhaduje sa, že ročný stav príjmov z DPH by mohol klesnúť o 6,6 milióna EUR, čo predstavuje 0,39 % celkových príjmov z DPH.
            
            
               
                  Osoby, ktorých zdaniteľný obrat nepresahuje daný strop, sa nebudú musieť zaregistrovať na účely identifikácie pre DPH, a v dôsledku tohto opatrenia sa im teda zníži administratívna záťaž, pretože nebudú musieť viesť záznamy o DPH ani podávať daňové priznania k DPH. Bude to predstavovať aj zníženie pracovného zaťaženia pre daňové úrady.
               
            
            
               4.VPLYV NA ROZPOČET
            
         
         
            
               Návrh nemá vplyv na rozpočet EÚ, pretože Estónsko vykoná výpočet kompenzácie v súlade s článkom 6 nariadenia Rady (EHS, EURATOM) č. 1553/89
                  13
               .
            
            
               5.ĎALŠIE PRVKY
            
            
               Návrh obsahuje doložku o ukončení platnosti.
            
            
               2017/0018 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  14
               , a najmä na jej článok 395,
            
            
               so zreteľom na návrh Európskej komisie,
            
            
               keďže:
            
            
               (1)Estónsko listom, ktorý Komisia zaevidovala 18. mája 2016, požiadalo o povolenie uplatňovať opatrenie odchyľujúce sa od článku 287 smernice 2006/112/ES, ktorým sa Estónsku od 1. januára 2018 umožní oslobodiť od DPH zdaniteľné osoby, ktorých ročný obrat nie je vyšší ako 40 000 EUR.
            
            
               (2)V súlade s článkom 395 ods. 2 smernice 2006/112/ES Komisia listom zo 4. októbra 2016 informovala o žiadosti predloženej Estónskom ostatné členské štáty. Listom z 5. októbra 2016 Komisia oznámila Estónsku, že má všetky informácie potrebné na posúdenie danej žiadosti.
            
            
               (3)Podľa článku 287 ods. 8 smernice 2006/112/ES môže Estónsko oslobodiť od DPH zdaniteľné osoby, ktorých ročný obrat nie je vyšší ako 16 000 EUR alebo ekvivalent tejto sumy v národnej mene pri prepočítacom kurze platnom v deň pristúpenia Estónska.
            
            
               (4)Požadovaná odchýlka je v súlade s cieľmi oznámenia Komisie „Najskôr myslieť v malom“ – iniciatíva „Small Business Act“ pre Európu z 25. júna 2008
                  15
               .
            
            
               (5)Keďže toto odchyľujúce sa opatrenie povedie k obmedzeniu povinností menších podnikov súvisiacich s DPH, malo by sa Estónsku povoliť uplatňovať dané opatrenie na časovo obmedzené obdobie, a to do 31. decembra 2020. Zdaniteľné osoby by mali mať naďalej možnosť zvoliť si všeobecnú úpravu DPH.
            
            
               (6)Ustanovenia článkov 281 až 294 smernice 2006/112/ES, ktoré sa týkajú osobitnej úpravy pre malé podniky, sa preskúmavajú, a smernica, ktorou sa menia tieto ustanovenia smernice o DPH, by preto mohla nadobudnúť účinnosť pred uvedeným dátumom.
            
            
               (7)Podľa informácií, ktoré poskytlo Estónsko, bude mať vyšší strop zanedbateľný vplyv na celkovú sumu daňových príjmov vybraných na stupni konečnej spotreby.
            
            
               (8)Odchýlka nemá žiadny vplyv na vlastné zdroje Únie pochádzajúce z dane z pridanej hodnoty,
            
         
         
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 287 bodu 8 smernice 2006/112/ES sa Estónskej republike povoľuje oslobodiť od DPH zdaniteľné osoby, ktorých ročný obrat nie je vyšší ako 40 000 EUR.
            
            
               Článok 2
            
            
               Toto rozhodnutie nadobúda účinnosť dňom jeho oznámenia.
            
            
            
               Toto rozhodnutie sa uplatňuje od 1. januára 2018 do 31. decembra 2020 alebo do nadobudnutia účinnosti smernice, ktorou sa menia ustanovenia článkov 281 až 294 smernice 2006/112/ES, ktoré sa týkajú osobitnej úpravy pre malé podniky, podľa toho, čo nastane skôr.
            
            
               Článok 3
            
            
               Toto rozhodnutie je určené Estónskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 347, 11.12.2006, s. 1.
               
               
                  
                     (2)
                  Vykonávacie rozhodnutie Rady (EÚ) 2015/2348 z 10. decembra 2015, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 330, 16.12.2015, s. 51).
               
               
                  
                     (3)
                  Vykonávacie rozhodnutie Rady 2013/677/EÚ z 15. novembra 2013, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 33).
               
               
                  
                     (4)
                  Vykonávacie rozhodnutie Rady (EÚ) 2016/2090 z 21. novembra 2016, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 324, 30.11.2016, s. 7). 
               
               
                  
                     (5)
                  Vykonávacie rozhodnutie Rady 2014/795/EÚ zo 7. novembra 2014, ktorým sa predlžuje uplatňovanie vykonávacieho rozhodnutia 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 44).
               
               
                  
                     (6)
                  Vykonávacie rozhodnutie Rady 2014/796/EÚ zo 7. novembra 2014, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 46).
               
               
                  
                     (7)
                  Vykonávacie rozhodnutie Rady (EÚ) 2015/2089 z 10. novembra 2015, ktorým sa mení vykonávacie rozhodnutie Rady 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 302, 19.11.2015, s. 107).
               
               
                  
                     (8)
                  Vykonávacie rozhodnutie Rady (EÚ) 2016/1988 z 8. novembra 2016, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (9)
                  Vykonávacie rozhodnutie Rady 2014/931/EÚ zo 16. decembra 2014, ktorým sa predlžuje uplatňovanie vykonávacieho rozhodnutia 2012/181/EÚ, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 365, 19.12.2014, s. 145).
               
               
                  
                     (10)
                  Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH „K jednotnému priestoru EÚ v oblasti DPH – čas rozhodnúť sa“, Brusel 7.4.2016, COM(2016) 148 final.
               
               
                  
                     (11)
                  Pracovný program Komisie na rok 2017 – Vytvorenie Európy, ktorá chráni, posilňuje a obraňuje, Štrasburg, 25.10.2016, COM(2016) 710 final.
               
               
                  
                     (12)
                  KOM(2008) 394 z 25. júna 2008.
               
               
                  
                     (13)
                  Ú. v. ES L 155, 7.6.1989, s. 9 – 13.
               
               
                  
                     (14)
                  Ú. v. EÚ L 347, 11.12.2006, s. 1.
               
               
                  
                     (15)
                  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Najskôr myslieť v malom“ – iniciatíva „Small Business Act“ pre Európu, Brusel 25.6.2008, KOM(2008) 394 v konečnom znení.